Title: DÔVODOVÁ SPRÁVA
Author: Meno Užívatela
Last saved by: agenda0
Company: SE, a.s.

DVODOVÁ   SPRÁVA

Finančné prostriedky získané emisiou dlhopisov spoločnosti Slovenské elektrárne, a.s. (ďalej len „SE, a.s.“), na ktoré bude prevzatá štátna záruka, budú použité na nápravu vážnych nedostatkov vo fungovaní energetického sektora, ktoré mali negatívny dopad na ekonomické hospodárenie  SE, a.s.. Tieto dopady boli spôsobené zvyšujúcou sa dlhovou službou vyplývajúcou z naakumulovania splatností úverov, ktorých doba splatnosti je nižšia ako doba amortizácie  dlhodobých investícií na jadrovú elektráreň Mochovce, nedodržaním zámerov poskytnutia daňovej úľavy z príjmov z titulu investície do jadrovej elektrárne Mochovce, nedostatočnou liberalizáciou cien elektrickej energie, znášaním uviaznutých nákladov, ktoré spôsobujú radikálne znižovanie hospodárskeho výsledku a taktiež v dôsledku prudkého oslabenia slovenskej koruny voči USD po roku 1998.

Slovenské elektrárne, a.s. (ďalej len „SE, a.s.“) majú v priebehu roku 2001 zaplatiť objem 9,3 mld. Sk ako splátky istín a úrokov z úverov so štátnou zárukou a záväzkov voči Ministerstvu financií SR. Na rok 2001 Ministerstvo financií SR pridelilo pre SE, a.s. nové štátne záruky v celkovom objeme 5,9 mld. Sk. Rozdiel medzi prideleným objemom štátnych záruk a celkovou splatnou dlhovou službou so štátnou zárukou je vykrývaný z vlastného cash flow spoločnosti. Prevzatie štátnej záruky v zostatkovom objeme 2,9 mld. Sk umožňuje získavanie externých finančných prostriedkov, čím sa  zabezpečí likvidita a finančná stabilita spoločnosti v splácaní dlhovej služby. Banky sídliace na Slovensku majú už vyčerpané limity úverovej angažovanosti voči SE, a.s. a voči energetickému sektoru, takže poskytnutie štátnej záruky je jedna z reálnych možností získania peňažných prostriedkov na domácom peňažnom trhu v domácej mene za najprijateľnejších komerčných podmienok. V prvom štvrťroku 2001 bola prevzatá štátna záruka za realizovaný úver od Citibank (Slovakia), a.s., Tatra banky, a.s. a Slovenskej sporiteľne, a.s. v objeme 3 mld. Sk. Tieto prostriedky boli použité na zabezpečenie splácania úverov so štátnou zárukou splatných v danom období.

Pre získanie dlhodobého financovania so štátnou zárukou SE, a.s. prijali indikatívne ponuky od 14 slovenských a zahraničných bánk s cieľom získania najvýhodnejších podmienok. Hlavnými výberovými kritériami boli: (i) splatnosť minimálne 7 rokov, (ii) slovenská koruna ako mena, (iii) najnižšie úrokové zaťaženie, (iv) mandát  pre aranžéra - banku s dlhodobými vzťahmi s SE, a.s. (poznanie úverového rizika SE, a.s.) a doterajší priebeh spolupráce s SE, a.s., (v) referencie z predchádzajúcich relevantných transakcií a (vi) schopnosť ponúknuť preklenovacie financovanie s možnosťou získať dlhodobé financovanie pre SE, a.s. bez štátnej záruky.

Medzi viacerými ponúkanými variantmi a produktmi bola po detailnejších rokovaniach vybraná ponuka Slovenskej sporiteľne, a.s. na aranžovanie dlhopisov SE, a.s. Po schválení predstavenstvom SE, a.s. bola dňa 18.10.2001 podpísaná Mandátna zmluva medzi SE, a.s. a Slovenskou sporiteľňou, a.s. na emitovanie dlhopisov so štátnou zárukou s nasledovným súhrnom emisných podmienok: 

Emitent dlhopisov:			Slovenské elektrárne, a.s.
Ručiteľ:				Slovenská republika
Záruka:				plná, nepodmienená a neodvolateľná záruka Slovenskej 
   					republiky
Vedúci administrátor:			Slovenská sporiteľňa, a.s.
Objem emisie:				2,9 mld. Sk
Splatnosť:				jednorazovo 7 rokov
Forma:					dlhopisy na doručiteľa zaknihované v Stredisku cenných 
 					papierov Bratislava (SCP)
Začiatok financovania:		december 2001
Emisná cena:				100% menovitej hodnoty dlhopisov
Úrokový výnos:			pohyblivý, 6-mesačný BRIBOR  zvýšený o maržu 
v rozpätí od 0,55% až 0,65% p.a. 
(6-mesačný BRIBOR k 9.11.2001: 7,81% p.a., marža bude zafixovaná  dva dni pred emisiou dlhopisov a bude reagovať na trhové podmienky)
Poplatok pre banku:			0,65% z celkového objemu emisie
Poplatok administrátora:		maximálne 200 000 Sk ročne
Ostatné poplatky:			všetky poplatky a náklady spojené s emisiou, zahŕňajúce 
okrem iného poplatky za právne služby, tlač Prospektu emitenta, prezentácie, poplatky platené SCP a Burze cenných papierov Bratislava budú hradené Emitentom
Kótovanie emisie:			Burza cenných papierov Bratislava
Spôsob úpisu dlhopisov bankou:	záväzný úpis
Rozhodné právo:			slovenské
Jazyk: 					dokumentácia bude vyhotovená a slovenskom 
a anglickom jazyku

Z komerčného hľadiska, forma dlhopisov s jednorazovou splatnosťou po siedmych rokoch je výhodná z pohľadu plánovania splatnosti celkovej dlhovej služby SE, a.s. v horizonte 5 a viac rokov. Prostriedky z tejto emisie budú použité na splátky úrokov a úverov so štátnou zárukou a refinancovanie realizovaných splátok úrokov a úverov so štátnou zárukou zaplatených v priebehu druhého a tretieho štvrťroku roku 2001 z vlastných zdrojov spoločnosti Slovenské elektrárne, a.s.

Poskytnutím nepriamej formy štátnej pomoci spoločnosti Slovenské elektrárne, a.s.  prevzatím štátnej záruky nenastáva obmedzenie hospodárskej súťaže a ohrozenie konkurencie iných subjektov s rovnakým predmetom činnosti a Slovenské elektrárne, a.s. nie sú takýmto postupom zvýhodnené.